
Sülysáp Város Önkormányzata

Pénzügyi, Településfejlesztési és Ügyrendi Bizottsága elnökétől
2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8688-…/2014
Előterjesztést készítette: Kecser István PTÜB elnök
Előterjesztés elkészítésének időpontja: 2014. szeptember 11.
Előterjesztést véleményezi: -

Döntés módja: nyílt szavazás, egyszerű szótöbbség 
Mellékletek: Beszámoló (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének
2014. szeptember 18-án tartandó munkaterv szerinti ülésére

. napirendhez

Tárgy: A Pénzügyi, Településfejlesztési és Ügyrendi Bizottság éves beszámolója
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 43. § (12) bekezdése alapján a bizottságok rendszeresen beszámolnak munkájukról.

Jelen előterjesztés keretén belül kérem a Pénzügyi, Településfejlesztési és Ügyrendi Bizottság beszámolójának szíves megtárgyalását és elfogadását.

…/2014. (IX. 18.) ÖKT határozati javaslat

Sülysáp Város Önkormányzatának Képviselő-testülete az SZMSZ 43. § (12) bekezdése szerint Pénzügyi, Településfejlesztési és Ügyrendi Bizottság előző évi munkájáról szóló beszámolóját elfogadja.
Határidő: azonnal

Felelős: a bizottság elnöke

Sülysáp, 2014. szeptember 11.


Kecser István s.k.


elnök
Láttam!

Sülysáp, 2014. szeptember  .

Tóth Krisztina s.k.
jegyző
1. SZÁMÚ MELLÉKLET

SÜLYSÁP VÁROS ÖNKORMÁNYZATA

PÉNÜGYI, TELEPÜLÉSFEJLESZTÉSI ÉS ÜGYRENDI BIZOTTSÁGA

ELNÖKÉTŐL


BESZÁMOLÓ

a Bizottság 2013-2014 évi munkájáról

Tisztelt Képviselő-testület!

A PTÜB munkája ebben az önkormányzati ciklusban több, viszonylag egymástól távol eső területet ölel fel, hiszen az önkormányzat működésével kapcsolatos, illetve helyi szabályozással összefüggő jogi természetű kérdésektől a gazdasági (sok esetben kifejezetten pénzügyi) kérdéseken keresztül a környezetvédelmi és településfejlesztési-üzemeltetési kérdésekig számos részterület tartozik illetékességi körébe.

Munkánkat alapvetően a Polgármesteri Hivatal vezetőinek és munkatársainak segítségével végezzük, hiszen a település életével, annak szervezésével kapcsolatban felmerülő operatív kérdések leggyakrabban a Hivatalnál merülnek fel, és a képviselői (bizottsági) indítványok szakmai vizsgálata, és a döntések előkészítése, illetve végrehajtása ugyancsak jellemző módon az apparátus segítségével, közreműködésével történik.  

A beszámolási időszakban a Bizottság összesen kilenc, magas megjelenési aránnyal támogatott ülést tartott, amelyek mindegyike nyilvános volt. Az üléseken mindösszesen 90 napirendet tárgyaltunk, és 106 határozatot hoztunk. A Bizottság által végzett előkészítő munka jelentőségét jelzi, hogy a Képviselő-testület elé kerülő témák legalább nyolcvan-kilencven százalékát Bizottságunk előzetesen tárgyalja (és ezzel talán legmagasabb arányban vesz részt a testületi döntések előkészítésében), színvonalát pedig minősíti az a tény, hogy javaslataink meghatározó többségét a Képviselő-testület változtatás nélkül, esetleg kisebb módosítással elfogadta, és beépítette döntéseibe. 

A Bizottság által tárgyalt témák között a költségvetéssel, pénzügyekkel, illetve fejlesztési elképzelésekkel, pályázatokkal összefüggő kérdésekben folytak a legmélyrehatóbb, időnként szenvedélyességbe hajló viták. A bizottsági határozatokban, illetve javaslatokban már a demokrácia szabályai alapján hozott döntések vannak megfogalmazva, azonban a tárgyalás során számos nézőpont, illetve vélemény ütközött, így bizton állíthatjuk, hogy a Képviselő-testület elé kerülő javaslataink alapos körültekintéssel, vizsgálattal születtek. Ennek értékét nem csökkenti ugyan, de változatlanul igaz, hogy időnként jóval jelentőségüket meghaladó energiákat fektetünk bizonyos kérdések megvitatásába, feleslegesen terhelve az egyébként is korlátozott kapacitásokat, ami arra utal, hogy célszerű lenne munkamódszereinket átértékelni, illetve az apparátusi előkészítés tartalmát újragondolni. Ismétlődő – időnként már kifejezetten nehezen kezelhető – problémát jelentett az a körülmény, hogy a költségvetéshez benyújtott előterjesztések alátámasztó munkaanyagai – amellett, hogy objektív okokból sajátos, ráadásul többször változó logikával készültek – időnként belső ellentmondásokat is tartalmaztak, és az ennek kapcsán kialakuló viták jelentős energiákat emésztettek fel. A jövőben célszerűnek tartjuk az előterjesztések szerkezetének és részletességének felülvizsgálatát annak érdekében, hogy a – jórészt technikai jellegű – részletek ne emésszenek fel olyan energiákat, amelyek a kreativitás és a közös gondolkodás szolgálatába állítva valódi eredményeket is hozhatnának.
Az előző évben is megfogalmazott szándék megvalósulásához, tudniillik a csatornaprojekt lezárása után elindítandó átfogó, legfeljebb néhány éves távlaton belül megvalósítható közterületrendezési program megfogalmazásához számos értékes javaslat érkezett, emellett pedig a tárgyban érkező lakossági észrevételeket, jelzéseket is értékes segítségként kezeljük. Ezeket az időközben kialakult helyzet figyelembe vételével a közeljövőben egységes előterjesztésbe foglalva kívánjuk a Képviselő-testület elé terjeszteni. Ugyancsak dolgozik a Bizottság a helyi vállalkozásfejlesztés céljait szolgáló intézkedések révén elérhető költségvetési forrásbiztonság javításán.   

A bizottsági munkában – gyakorlatilag évek óta változatlanul – jelentős részt képviselt az Önkormányzat, illetve az intézmények működésével kapcsolatos dokumentumok, és a helyi szabályozások (rendeletek) aktualizálása. Az előterjesztések döntően Tóth Krisztina jegyző munkáját és szakértelmét dicsérik, a bizottság ezekkel kapcsolatban az esetek meghatározó hányadában támogató, illetve elfogadó javaslatot terjesztett a Képviselő-testület elé. 


A jövőben is elsőrendű feladatunknak tekintjük az önkormányzati vagyon megőrzését és gyarapítását célzó, befektetéseinket védő, és fejlesztéseinket előkészítő munkát, emellett változatlanul kiemelten kezelendő területként tekintünk a településüzemeltetéssel kapcsolatos feladatok ellátására, Sülysáp város arculatának javítását, szolgáltatásainak gyarapítását és differenciálását ösztönző lépésekre. Arra törekszünk, hogy javaslatainkkal és döntéseinkkel hozzájáruljunk ahhoz, hogy városunk a külső források mellett erősítse és a lehető legjobban kihasználja belső gazdasági és közösségi potenciálját, az ezekben rejlő lehetőségeket, és Sülysáp egyre kényelmesebb és vonzóbb legyen az itt élők és irántunk érdeklődők számára.  

Fontosnak tartjuk, hogy megköszönjük Polgármesteri Hivatal munkatársainak munkáját, ami jelentős segítséget jelentett abban, hogy a Képviselő-testület a lehető legjobb döntést hozza az adott témában. 
Az elnök által fontosnak tartott megjegyzés, hogy a bizottság tagjai változatlanul igen aktívan, szakszerűen és a település iránti elkötelezettséggel végezték munkájukat. Külön köszönet illeti külső tagjainkat, Mányi Zoltán és Palásty István urakat, akiknek szakmai hozzáértése, tapasztalata, valamint alapossága és lelkiismeretes hozzáállása meghatározó módon befolyásolta a bizottsági munka színvonalát. Katus Norbert képviselő úr az OMSB elnökeként oktatási és kulturális vonatozású témákban nyújtott értékes segítségével járult hozzá döntéseink szélesebb megalapozásához, Farkas Ferenc képviselő úr pedig nagy rutinnal, és nem kisebb lelkiismeretességgel végezte az elnökhelyettesi munkát.
Kérjük a tisztelt Képviselő-testületet, hogy a szíveskedjen beszámolónkat elfogadni.

Sülysáp, 2014. szeptember 11.


a Bizottság képviseletében tisztelettel:


Kecser István sk.


PTÜB elnöke

